DEĊIŻJONI TAL-KUMMISSJONI
tas-27 ta' Marzu 2006
li temenda l-Anness II tad-Deċiżjoni tal-Kunsill 79/542/KEE fir-rigward tar-reġjonalizzazzjoni għall-Arġentina u ċ-ċertifikati mudell marbuta ma' l-importazzjoni ta' laħam frisk ta' l-ifrat mill-Brażil
(innotifikata taħt dokument numru C(2006) 896)
(Test b'rilevanza għaż-ŻEE)
(2006/259/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari il-punti (1) u (4) ta' ll-Artikolu 8 u l-Artikolu 9(4) tagħha,
Billi:
(1)
Id-Deċiżjoni tal-Kunsill 79/542/KEE tal-21 ta' Diċembru 1976 li tistabbilixxi lista ta' pajjiżi terzi jew partijiet ta' pajjiżi terzi u li tistabbilixxi kundizzjonijiet ta' ċertifikazzjoni tas-saħħa pubblika u veterinarja għall-importazzjoni fil-Komunità ta' ċerti annimali ħajjin u l-laħam frisk tagħhom (2) tipprevedi li l-importazzjonijiet ta' dawk l-annimali u l-laħam għandhom jilħqu r-rekwiżiti stipulati fiċ-ċertifikati mudell xierqa imfassla f'dik id-Deċiżjoni.
(2)
L-Arġentina kkonfermat tifqigħa tal-marda ta' l-ilsien u d-dwiefer (tip O) fil-Provinċja ta' Corrientes fid-Dipartment ta' San Luís del Palmar u minnufih għarrfet lill-Kummissjoni fit-8 ta' Frar 2006.
(3)
Jeħtieġ li, sabiex jitħares l-istatus tas-saħħa tal-Komunità, jittieħdu miżuri ta' reġjonalizzazzjoni li jissospendu temporanjament l-importazzjonijiet ta' laħam dissussat li jkun ġej minn bhejjem ta' l-ifrat li joriġinaw minn dak id-Dipartiment u d-Dipartimenti tal-madwar ta' Berón de Astrada, Capital, General Paz, Empedrado, Itati, Mbucuruyá and San Cosme.
(4)
L-ewwel notifika ta' suspett tal-marda ta' l-ilsien u d-dwiefer lill-awtoritajiet veterinarji Arġentina saret fl-4 ta' Frar 2006. Madankollu, l-awtoritajiet veterinarji issospendew iċ-ċertifikazzjoni ta' l-esportazzjonijiet tal-laħam mill-annimali maqtula wara l-4 ta' Jannar 2006. Għandhom jiġu sospiżi l-konsenji ta' laħam bħal dan minn bhejjem ta' l-ifrat minn dawk id-Dipartimenti maqtula fi jew wara l-4 ta' Jannar 2006. Madankollu, b'deroga minn dik is-sospensjoni, il-konsenji b'ċertifikazzjoni ffirmata bejn l-4 ta' Jannar u l-4 ta' Frar 2006 għal laħam dissussat imlaħħaq għall-konsum minn bhejjem ta' l-ifrat maqtula fil-perjodu bejn l-4 ta' Jannar 2006 u l-4 ta' Frar 2006 u diġà mibgħuta lejn il-Komunità għandhom jitħallew jiġu importati fil-Komunità.
(5)
Wara missjoni reċenti tal-Kummissjoni fil-Brażil, jidher li minkejja li tjiebu sostanzjalment is-sistemi ta' traċċabilità, huwa meħtieġ xi titjib ieħor sabiex jiġu evitati kuntatti possibbli bejn annimali ta' status differenti. Jeħtieġ ukoll li tittejjeb l-effikaċja tat-tilqim kontra l-marda ta' l-ilsien u d-dwiefer u l-ħila li jintwera n-nuqqas ta' ċirkolazzjoni tal-virus tal-marda ta' l-ilsien u d-dwiefer, billi jitqies li huwa biss il-laħam dissussat imlaħħaq għall-konsum li huwa importat fil-Komunità.
(6)
Jixraq li bħala miżura addizzjonali jkunu previsti garanziji supplementari fir-rigward tal-kuntatti bejn l-annimali, it-tilqim u s-sorveljanza.
(7)
Trid titqies il-politika ta' non-tilqim għall-marda ta' l-ilsien u d-dwiefer fl-Istat ta' Santa Catarina.
(8)
L-Anness II għad-Deċiżjoni 79/542/KE għandu, għalhekk, jiġi emendat kif imiss.
(9)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 79/542/KEE huwa emendat skond l-Anness ta' din id-Deċiżjoni.
Artikolu 2
Din id-Deċiżjoni għandha tapplika mill-31 ta' Marzu 2006.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, is-27 ta' Marzu 2006.